༄༅། །སྐུ་འདྲ་མཛེ་ཐོད་མར་ན་བཟའ་དང་ས་རྒྱན་གནམ་རྒྱན་སོགས་རྗེ་བཙུན་དུ་ཞབས་ཏོག་བགྱིས་པའི་ཡི་གེ་ཚིགས་བཅད་མ།། ན་མོ་བཛྲ་དྷ་ར་ཀིརྟི་དྷྭ་ཛ་ཡེ། གནས་མཆོག་དཔལ་ལྡན་ས་སྐྱའི་རིག་འཛིན་དབང་། །གྲགས་པ་རྒྱལ་མཚན་དངོས་དང་དབྱེར་མེད་པའི། །ཡིད་བཞིན་ནོར་འདྲའི་སྐུ་འདྲ་མཛེ་ཐོད་མར། ༡ །ཧོར་གོས་ཁྱད་པར་ཅན་ལས་གྲུབ་པ་ཡི། །ན་བཟའ་ཡིད་འཕྲོག་སྐུ་བེར་སྦུ་གུ་ཅན། །སྲབ་འཇམ་ཡང་མཛེས་མཆོད་པ་བླ་མེད་དང་། །གཙུག་ལག་ཁང་གི་ཕྱོགས་ཀུན་མ་ལུས་པར། ༢ །བྲིས་ཐང་ངོ་མཚར་ལམ་འབྲས་བརྒྱུད་པ་དང་། །རིག་འཛིན་བརྒྱུད་པ་ཁྱད་པར་རྗེ་བཙུན་དང་། །ས་པཎ་ཁུ་དབོན་རྣམ་ཐར་ཞིང་བཀོད་གཉིས། །སྔགས་འཆང་ཡབ་སྲས་རྗེ་བཙུན་གྲོལ་མཆོག་གི ༣ །སྐུ་སྐྱེ་བཅུ་གཅིག་བྱོན་པའི་བཀོད་པ་དང་། །ཀྱེ་རྡོར་བཀའ་བབས་བཞི་ཡི་དཀྱིལ་ཐང་སོགས། །ཚར་དུ་དངར་བར་བཞུགས་པའི་ལྷ་ཁང་གི །ས་རྒྱན་མཆོད་པའི་བྱེ་བྲག་ཇི་སྙེད་དང་། ༤ །གནམ་རྒྱན་ལྷ་རྫས་མཆོག་ལ་འགྲན་བཟོད་པའི། །གོས་བཟང་ཁྱད་པར་ཅན་གྱི་བླ་བྲེ་སོགས། །མཐོང་བས་ཡིད་འཕྲོག་ཞབས་ཏོག་ཕུལ་ཕྱིན་འདི། །སྔགས་འཆང་ངག་དབང་ཀུན་དགའ་བསོད་ནམས་ཀྱིས། ༥ །རང་ལོ་རེ་གསུམ་ལོན་པ་ཕག་གི་ལོ། །གསར་དུ་བསྒྲུབས་པ་འདིས་མཚོན་དུས་གསུམ་གྱི། །བདག་གཞན་དགེ་བ་ཇི་སྙེད་བསགས་པའི་མཐུས། །ཤེས་རྒྱུད་སྒྲིབ་གཉིས་བག་ཆགས་ཀུན་བྱང་ནས། ༦ །དུས་འདིར་ཚེ་རིང་ནད་མེད་བསམ་དོན་འགྲུབ། །བསྟན་པ་རྒྱས་སོགས་བསམ་པ་མཐར་ཕྱིན་ནས། །ནམ་ཞིག་ཚེ་འདིའི་སྣང་བ་ནུབ་མ་ཐག །དཔོན་སློབ་ཀུན་ཀྱང་འབྲལ་མེད་ལྷན་ཅིག་པར། །འཇིགས་རུང་བར་དོའི་འཇིགས་སྐྲག་དང་བྲལ་ནས། །མཁའ་སྤྱོད་མངོན་དགའ་བདེ་བ་ཅན་སོགས་སུ། །སྨོན་ལམ་དབང་གིས་ཐོགས་མེད་ལེགས་འཛོམས་ནས། །རང་རྒྱུད་གྲོལ་ཏེ་རྣམ་འཕྲུལ་དུ་མ་ཡིས། །སྤྱི་དང་བྱེ་བྲག་དཔལ་ལྡན་ས་སྐྱ་པའི། །རྗེ་བཙུན་གོང་མའི་བསྟན་པ་རིན་ཆེན་འདི། །སྲིད་མཐའི་བར་དུ་ཡར་ངོའི་ཟླ་བ་ལྟར། །འཕེལ་ཞིང་རྒྱས་པར་བྱེད་པའི་མཐུ་ལྡན་ཤོག །སརྦ་མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།